מאיר רובין (נריה)

מאיר רובין (נריה) (נולד ב-11 באוגוסט 1983, ב' באלול ה'תשמ"ג) הוא עורך דין ישראלי ופעיל ימין בתחומי חברה אזרחית, המשמש מנכ"ל פורום קהלת, מנכ"ל עמותת דיקטה חבר ועד מנהל בעמותת הסדנא לידע ציבורי.

ביוגרפיה
נולד לרב פתחיה נריה, בנם של הרב משה צבי נריה ורעייתו הרבנית רחל נריה, ולנילי רובין, בתו של האדריכל מאיר רובין. הוריו פונו מימית בשנת 1982, והיו ממקימי ההתנחלות נוה דקלים בגוש קטיף, שם גדל. לאחר מכן התגורר בירושלים, בכפר הרא"ה ובתל אביב. באוגוסט 2003 התגייס לצה"ל ושירת כלוחם ומפקד בגדס"ר גבעתי.

בעל תואר ראשון במשפטים וכלכלה, ותואר שני במשפט ציבורי ובינלאומי, שניהם מהאוניברסיטה העברית בירושלים. התמחה במשרד עורכי הדין גורניצקי ושות', בשנים 2011–2012, בתחומי המשפט המסחרי הבינלאומי, אנרגיה ותשתיות. הוא עורך דין פעיל וחבר לשכת עורכי הדין.

דורג פעמיים ברשימת מאה המשפיעים של העיתון דה-מרקר, בשנים 2018 ו-2020. בינואר 2021 דורג ברשימת 50 המשפיעים בציונות הדתית של מקור ראשון.

פעילות ציבורית

לאחר שחרורו מצה"ל הקים והדריך כמה קבוצות הכנה לשירות צבאי לנוער יוצא אתיופיה, במסגרת תנועת אחריי!.

בשנת 2007 התנדב בכנסת בלשכת ח"כ זאב אלקין, והחל לעסוק בניסוח הצעות חוק וכן סייע בשיקום מפוני גוש קטיף. בשנת 2009 הפך לממונה על החקיקה בסיעת הליכוד בכנסת, ושימש בתפקיד עד 2011.

פורום קהלת 
החל משנת 2012 הוא מנכ"ל פורום קהלת וממייסדיו. נכון ל-2021 מונה הפורום כ-70 אנשי צוות, בתקציב של כ-27 מיליון ש"ח בשנה. הפורום, בהובלת רובין, נחשב לכוח המניע מאחורי ניסיונות ההפיכה המשטרית ("הרפורמה המשפטית") של ממשלת נתניהו בהובלת שר המשפטים לוין ויו"ר ועדת חוקה רוטמן (2023). ביולי 2023 חשף עיתונאי הארץ כי חוקר בפורום הפעיל חשבונות מזויפים שפעלו להטיית ערכים בוויקיפדיה הנמצאים בלב הדיון על "הרפורמה המשפטית".

דיקטה 
משנת 2015 משמש כמנכ"ל דיקטה - המרכז לניתוח טקסטים, עמותת הזנק ללא מטרות רווח שמפתחת ומנגישה לציבור האקדמי והמקצועי כלים של ניתוח טקסטים באמצעות למידת מכונה ונתוני עתק. העמותה מעסיקה כ-30 אנשי צוות ותקציבה כ-7 מיליון ש"ח בשנה.

פעילות נוספת 
במהלך התפרצות מגפת הקורונה בישראל בשנת 2020 היה מזכיר 'קבינט הקורונה האזרחי' של נפתלי בנט ויועץ השר לביטחון הפנים לענייני קורונה. כתב והתראיין רבות על גישת 'אפס הדבקה' שיושמה בטייוואן, ניו זילנד ויבשת אוסטרליה.

מפרסם מעת לעת טורי דעה בכלי התקשורת בענייני כלכלה, משפט, קורונה ומדיניות ציבורית ומפעיל ערוץ טלגרם אישי המתמקד בתחום הקורונה. מתנדב כחבר דירקטוריון הפורום הישראלי למנהיגות, וחבר ועד בסדנא לידע ציבורי.

חיים אישיים 
נשוי ואב לשלושה. מתגורר בשכונת מלחה הישנה בירושלים.

בליל ה-2 ביולי 2021 נפשו רובין וילדיו בחורבת סעדים. במהלך הלילה הוזעקה המשטרה למקום על ידי צעירים ערבים ישראלים, אשר טענו שרובין כיוון לעברם את נשקו. לדברי רובין, הצעירים תקפו אותו לאחר שחשד בהם בניסיון הצתה. התיק נסגר כעבור מספר שבועות ללא חקירה פלילית.

קישורים חיצוניים

 ראיון עם מאיר רובין, ערוץ 20, 30 בדצמבר 2020
 ריאיון למשה ויסטוך, שביעי, 17 ביולי 2020
 - הקורונה מסכנת את העתיד של כולנו, בפודקאסט על המשמעות, 17 בפברואר 2021
 שוקי טאוסיג, מראה שחורה: בפורום קהלת לא אהבו את הפרק בתוכנית "זמן אמת" שהוקדש לפועלם". אתר העין השביעית, 4.6.2023 https://www.the7eye.org.il/488215

הערות שוליים

פעילים חברתיים ישראלים
מנכ"לי עמותות
בוגרי האוניברסיטה העברית בירושלים: משפטים
אזור: אישים
עורכי דין ישראלים
נוה דקלים: אישים
חברי פורום קהלת
משפחת מנקין-נריה
ישראלים שנולדו ב-1983